Paterna invertirà 189.000 euros per a la millora de pluvials i abastiment d’aigua potable
27/03/2015

# Paterna invertirà 189.000 euros per a la millora de pluvials i abastiment d’aigua potable

[![Imatge d’arxiu d’una actuació de millora de pluvials a Paterna](/images/noticias/2015/03/actuaciones-agua.jpg)](/images/noticias/2015/03/actuaciones-agua.jpg)

27.03.2015

El Fons de Solidaritat ofereix subvencions de fins al 50% del rebut de l’aigua per a veïns usuaris dels Serveis Socials municipals

L’Ajuntament de Paterna, a través de l’empresa mixta Aigües de Paterna escometrà dos obres previstes en el seu pla d’inversions amb l’objectiu de millorar l’abastiment d’aigua i l’arreplega de pluvials.

La primera d’estes actuacions té com a objecte construir una nova xarxa de transport d’aigua procedent de l’Entitat Metropolitana de Serveis Hidràulics (Emshi), amb la finalitat de mesclar-la en els depòsits de Paterna amb la procedent de pous per a aconseguir una mescla d’aigua que millore les característiques de l’aigua.

Les aigües d’origen superficial (rius i embassaments) com les de l’EMSHI són aigües amb menor concentració de sals dissoltes, mentres que les aigües subterrànies dels pous de Paterna són aigües amb millors característiques organolèptiques, aquelles que podem percebre mitjançant els sentits (sabor, textura, olor o color). L’adequada mescla de l’aigua de cada origen permet subministrar aigua de característiques idònies per a la població.

La nova conducció connectarà el punt d’aigua de presa de l’Emshi amb els dos depòsits de què parteix actualment la distribució del municipi. S’instal•larà un equip analitzador a l’eixida de cada depòsit per a mesurar la concentració de sals en continu, junt amb sengles comptadors i altres tantes electrovàlvules com a equip complementari. Esta actuació té un termini d’execució de huit setmanes i un pressupost de 134.650 euros.

La segona de les actuacions consisteix a ampliar la xarxa d’evacuació d’aigües pluvials en el carrer dels Reis Catòlics, entre els de la Mare de Déu de Montiel i Mariana Colás. Es tracta amb això de reduir els problemes que causen les inundacions durant episodis de pluges intenses, que dificulten o impedeixen el trànsit rodat i de vianants en acumular-se les aigües en superfície. El nou col•lector, que tindrà 500 mil•límetres de diàmetre i 60 metres de longitud, interceptarà les aigües dels carrers Marians Colás i Reis Catòlics per a conduir-les al llarg d’este últim mitjançant un col•lector que connectarà amb la xarxa d’aigües pluvials del carrer de la Mare de Déu de Montiel. Esta actuació s’executarà en sis setmanes, amb un pressupost de 50.400 euros. En ambdós casos realitzarà les obres la companyia Hidraqua, el soci tecnològic de l’Ajuntament amb què conforma l’empresa mixta Aigües de Paterna.

Subvencions de fins al 50% en el rebut de l’aigua per a usuaris de Serveis Socials

D’altra banda, el Consell d’Administració d’Aigües de Paterna ha aprovat este matí les bases per a l’accés al Fons de Solidaritat. Es tracta d’una quantitat de diners que l’empresa destina a ajudar aquelles famílies que per la seua situació econòmica tenen més problemes a l’hora d’afrontar el rebut de l’aigua. Ja en l’exercici 2014 més de 400 famílies es van beneficiar del fons de solidaritat. L’ajuda consisteix en l’aplicació d’un abonament parcial del rebut de l’aigua. El percentatge de l’ajuda cobrirà entre el 25 i el 50% del rebut de l’aigua d’acord amb la decisió que es prenga des dels Serveis Socials d’acord amb la valoració realitzada pels tècnics. Poden accedir a estes ajudes els veïns empadronats a Paterna que acrediten la seua situació de desocupació i no tinguen més d’una vivenda en propietat. Els sol•licitants han d’omplir la sol•licitud disponible en l’oficina d’Aigües de Paterna disponible en l’Ajuntament de Paterna.